Julkisasiamiehen ratkaisuehdotus Alber 4 päivänä maaliskuuta 1999. - Euroopan yhteisöjen komissio vastaan Belgian kuningaskunta. - Jäsenyysvelvoitteiden noudattamatta jättäminen - EY:n perustamissopimuksen 6 ja 52 artikla (joista on muutettuina tullut 12 EY artikla ja 43 EY artikla) - Lentoliikenne - Ilma-alusten rekisteröinti. - Asia C-203/98.



Oikeustapauskokoelma 1999 sivu I-04899



Julkisasiamiehen ratkaisuehdotukset

A Tosiseikat

1. Nyt tarkasteltavassa asiassa komissio väittää, että Belgian kuningaskunta ei ole noudattanut EY:n perustamissopimuksen 6 ja 52 artiklan mukaisia velvoitteitaan, koska se on edellyttänyt, että yhteisön toimijoiden on pitänyt asua Belgiassa tai olla sijoittautuneita sinne vähintään vuoden ajan saadakseen rekisteröityä ilma-aluksensa kyseisessä valtiossa.

2. Kotipaikkaa koskevasta edellytyksestä säädetään arrêté royal du 15 mars 1954 réglementant la navigation aériennen (lentoliikennettä koskeva kuninkaan asetus; jäljempänä kuninkaan asetus) 3 §:n 3 momentin toisen kohdan c ja d alakohdassa.

3. Komissio ilmoitti 31.10.1995 päivätyssä kirjeessään Belgian hallitukselle, että sen mukaan kuninkaan asetus oli ristiriidassa EY:n perustamissopimuksen 6, 52 ja 59 artiklan kanssa. Vastauksessaan Belgian kuningaskunta viittasi lakiesitykseen, jonka avulla vallitsevaa tilannetta oli tarkoitus muuttaa.

4. Koska komission tietoon ei myöhemmin tullut, että kuninkaan asetusta olisi muutettu, se lähetti 19.6.1997 Belgian kuningaskunnalle perustellun lausunnon, jossa se kehotti tätä toteuttamaan lausunnon noudattamisen edellyttämät toimenpiteet kahden kuukauden kuluessa.

5. Belgian kuningaskunta myönsi 28.7.1997 päivätyssä vastauksessaan oikeiksi komission oletukset, joiden mukaan Belgian säännökset eivät olleet yhteisön oikeuden mukaisia. Kotipaikkaa koskeva edellytys oli kuitenkin edelleen voimassa.

6. Komissio on nostanut 28.5.1998 kanteen, jossa se vaatii yhteisöjen tuomioistuinta

1. toteamaan, että Belgian kuningaskunta ei ole noudattanut EY:n perustamissopimuksen 6 ja 52 artiklan mukaisia velvoitteitaan, koska se on 15.3.1954 annetun kuninkaan asetuksen 3 §:n 3 momentin toisen kohdan c ja d alakohdan nojalla edellyttänyt, että yhteisön toimijoiden on pitänyt asua Belgiassa tai olla sijoittautuneita sinne vähintään vuoden ajan saadakseen rekisteröityä ilma-aluksensa kyseisessä valtiossa;

2. velvoittamaan Belgian kuningaskunnan korvaamaan oikeudenkäyntikulut.

7. Komissio on lisäksi ilmoittanut luopuneensa kanteestaan siltä osin kuin se koskee perustamissopimuksen 59 artiklaa.

8. Belgian kuningaskunta ei ole esittänyt vastineessaan nimenomaisia vaatimuksia, mutta se on ilmoittanut, että ilma-alusten rekisteröintiä koskevia säännöksiä on tarkoitus muuttaa komissiota tyydyttävällä tavalla. Muutoksen jälkeen asiaa koskeva lainsäädäntö olisi yhdenmukainen perustamissopimuksen 6 ja 52 artiklan kanssa.

9. Ennen uusien säännösten voimaantuloa hallintoviranomaisia on Belgian kuningaskunnan mukaan kehotettu olemaan soveltamatta kyseisiä säännöksiä muiden jäsenvaltioiden oikeushenkilöihin ja luonnollisiin henkilöihin. Se toteaa, että viranomaiset ovat käytännössä kohdelleet Belgian ja muiden jäsenvaltioiden kansalaisia asiassa yhdenvertaisella tavalla jo vuodesta 1996 alkaen.

B Kannanotto

10. Nyt tarkasteltavassa asiassa on rikottu EY:n perustamissopimuksen 6 ja 52 artiklaa, koska muiden jäsenvaltioiden kansalaisilta, joiden kotipaikka ei ole vähintään vuoden ajan ollut Belgiassa, evätään mahdollisuus rekisteröidä ilma-aluksensa kyseisessä valtiossa. Kyse on siis kansalaisuuteen perustuvasta syrjinnästä ja siten EY:n perustamissopimuksen 6 ja 52 artiklan rikkomisesta, mitä ei ole nimenomaisesti kiistetty.

11. Belgian kuningaskunta on väittänyt, etteivät sen viranomaiset ole enää vuodesta 1996 alkaen käytännössä soveltaneet 15.3.1954 annettua kuninkaan asetusta. Yhteisöjen tuomioistuimen vakiintuneen oikeuskäytännön mukaan tällaisella väitteellä ei voida perustella perustamissopimuksesta johtuvien velvoitteiden laiminlyöntiä.(1)

12. Myöskään vetoaminen ehdotettuun lainsäädäntömuutokseen ei vaikuta asiaan.

Oikeudenkäyntikulut

13. Belgian kuningaskunta määrätään yhteisöjen tuomioistuimen työjärjestyksen 69 artiklan 2 kohdan mukaan korvaamaan oikeudenkäyntikulut.

C Ratkaisuehdotus

14. Edellä esitetyn perusteella ehdotan, että yhteisöjen tuomioistuin

1. toteaa, että Belgian kuningaskunta ei ole noudattanut EY:n perustamissopimuksen 6 ja 52 artiklan mukaisia velvoitteitaan, koska se on kuninkaan asetuksen 3 §:n 3 momentin toisen kohdan c ja d alakohdan nojalla edellyttänyt, että yhteisön toimijoiden on pitänyt asua Belgiassa tai olla sijoittautuneita sinne vähintään vuoden ajan saadakseen rekisteröityä ilma-aluksensa kyseisessä valtiossa;

2. velvoittaa Belgian kuningaskunnan korvaamaan oikeudenkäyntikulut.

(1) - Asia C-334/94, komissio v. Ranska, tuomio 7.3.1996 (Kok. 1996, s. I-1307, 30 kohta, jossa viitataan muihin tuomioihin).